ועדת הכספים, כנסת 23, פרוטוקול מספר 58, 2020-05-31 12:00

משה גפני: תודה רבה על הבחירה.

משה גפני: אני מודה לכולם, מודה לך, אדוני יושב-ראש ועדת הכנסת.

משה גפני: אני מבקש מיושב-ראש הכנסת לומר את דברו, בבקשה.

יריב לוין: צהריים טובים לכולם.

יריב לוין: מי אמר שאין יציבות במערכת הפוליטית?

יריב לוין: אבל צריך לומר – עברנו לא מעט כדי לחזור ולראות את חבר הכנסת גפני – איתן, אמרת נכון – יושב במקומו הטבעי.

יריב לוין: אז קודם כל, ברכות.

יריב לוין: אני חושב שמעבר להרבה מאוד דברים, יש חשיבות עצומה בזה שאתה עומד בראש הוועדה הזאת בתקופה הכל כך קשה ומורכבת שמצפה לנו.

יריב לוין: אני חושב שבכלל, כל חברי ועדת הכספים, שיש עליהם אחריות גדולה מאוד באופן רגיל, מה שמונח על כתפיכם בתקופה הקרובה, הוא חריג.

יריב לוין: אנחנו הולכים לתקופה מאוד מורכבת, גם עם תקציב מדינה, גם עם הרבה מאוד צעדים אחרים, רובם מאוד לא פשוטים, ואני חושב שבמובן הזה העובדה שהוועדה תונהג על-ידי אחד האנשים הכי מנוסים שיש בבניין הזה, ואם מותר לומר, גם אחד האנשים שרוחשים להם הכי הרבה כבוד ומכבדים את דעתם, שהיא מאז ומתמיד, אני חושב, העמדות שהצגת והאופן את הוועדה תמיד היו בראייה רחבה; אף פעם לא היו בראייה צרה.

יריב לוין: הם תמיד היו מתוך הבנה עמוקה של החומר ושל הצרכים ושל התמונה הכוללת.

יריב לוין: בימים המורכבים האלה הדברים האלה נחוצים לנו אפילו יותר מאשר בימים רגילים.

יריב לוין: לכן אני מברך אותך.

יריב לוין: אני יודע שהמשימה שעומדת בפניך היא באמת לא קלה, ואני יודע שתוביל את הוועדה הזאת בצורה הכי טובה שאפשר להעלות על הדעת.

יריב לוין: אני מאחל לך הצלחה גדולה וגם בשעה טובה.

משה גפני: תודה רבה, אדוני יושב-ראש הכנסת.

משה גפני: רבותיי חברי הכנסת, המילה "נרגש" גדולה מדי – בכל אופן, עברתי כמה פעמים את התהליך הזה והוא היה תמיד מרגש, וגם עכשיו הוא מרגש.

משה גפני: אדוני יושב-ראש – גם יושב-ראש ועדת הכנסת - אני מבקש לומר – אנחנו מגיעים לתקופה שאני לא זוכר כמוה.

משה גפני: עוד לפני שהתחיל הסיפור והנגיף של הקורונה, היה פה מצב מאוד קשה.

משה גפני: כבר אז אמרתי לחבריי: זה שנכנסנו לגירעון גדול, זה שמדינה נורמלית, מטפלת בגירעון ברפורמות, בחקיקה, בדברים שפותרים את הבעיה.

משה גפני: משק כמו במדינת ישראל – אפשר לטפל בו, אבל במקום לטפל בו הלכנו לשלוש מערכות בחירות, שהיה דבר שאי-אפשר להבין אותו - איך מדינה מתוקנת, מסודרת, תרבותית, הולכת לדבר כזה בשעה שיש כזה גירעון גדול.

משה גפני: ואז קיבלנו עונש כזה, שעל מי עשה השם כך על הארץ הזאת וחרי האף הגדול הזה, ופתאום באה הקורונה, שזה נגיף עולמי, אבל בישראל זה נעשה יותר במתינות, ואנו מתפללים ומודים לקב"ה על המצב פה, אבל הוא מאוד קשה.

משה גפני: גם אתו צריך להתמודד ויהיה מאוד קשה.

משה גפני: ועדת הכספים נמצאת בצומת שבין הממשלה לציבור לכנסת, והיא תצטרך להתמודד עם הבעיות האלה.

משה גפני: אני יודע שהחיים של חברי הוועדה ושל יושב-ראש הוועדה יהיו חיים קשים מאד, כי חלק גדול נצטרך לקצץ וחלק גדול לא נסכים, שהממשלה תעשה דברים ושאנחנו לא נפקח עליהם.

משה גפני: עומד פה על השולחן חוק יסוד: משק המדינה – נצטרך להתמודד עם החוק הזה.

משה גפני: זה חוק ראשון שמביא שר האוצר החדש.

משה גפני: יש להתחשב בכך.

משה גפני: מצד שני, אני שומע שבממשלה לא קיבלו החלטה לגבי העברה של חצי מיליארד שקל למעסיקים, למפעלים, ומבחינתנו זה דבר חיוני ממדרגה ראשונה.

משה גפני: אני תומך בכך שיש לעודד עובדים שיחזרו לעבודה ולתגמל אותם.

משה גפני: זה בסדר גמור, אני תומך בעיקרון הזה, אבל במשרד האוצר חייבים לדעת – אם היה נבחר מישהו אחר, אני לא יודע לדבר בשמו, אבל מאותו רגע שאני נבחרתי, הוועדה תצטרך לדעת הכול – לאן הולך הכסף, תצטרך לדעת את הרשימה, לפי איזה קריטריון מעבירים את זה, ולמה לא מעבירים למעסיקים עצמם.

משה גפני: הרי יש כאלה שלא פיטרו עובדים.

משה גפני: יש לתעשיינים טענה לא פשוטה, ונצטרך להתמודד אתה.

משה גפני: אני כבר רואה את הקושי.

משה גפני: אמרתי – זה שר אוצר חדש, אני נותן לו את כל הקרדיט, שיעשה מה שצריך, נוצר מצב חדש וצריך לעזור לו בעניין.

משה גפני: אנחנו במצב לא פשוט.

משה גפני: אני מבקש להודות לעודד פורר, יושב-ראש ועדת הכספים הזמנית.

משה גפני: לצערי הוא לא כאן.

טמיר כהן: הוא לא יכול היה להגיע היום.

משה גפני: אני מודה לו על זה שכאשר הוא נבחר להיות יושב-ראש ועדת הכספים הזמנית, עוזריי ואני התחלנו לארוז בחדר.

משה גפני: האנשים בבית הזה – בחדשים במיוחד – לא יודעים שהבניין עגול, וצריך להתרגל לכל מצב.

משה גפני: אנחנו יודעים להתרגל, ומהר התחלנו לארוז דברים כדי לא להפריע לו.

משה גפני: הוא בא אליי ואמר: חבר הכנסת גפני, אל תארוז את הדברים - אתה נשאר בחדר.

משה גפני: מבלי לדעת מה יהיה.

משה גפני: זה עוד היה בהתחלה, כשכולם חשבו: יכולה להיות ממשלה זו, ממשלה אחרת.

משה גפני: ייאמר לזכותו.

משה גפני: אני משבח אותו על כך.

משה גפני: אני מקווה שאין עיתונאים שלא יספרו לבוס שלו שזה מה שהוא עשה לי.

משה גפני: הוא באמת התנהג כמו בן אדם הגיוני.

משה גפני: זה חשוב.

משה גפני: כמובן, בזמן שלא הייתי כאן היועצת המשפטית של הוועדה נהייתה ממלאת מקום יועצת משפטית של הכנסת.

משה גפני: אני מברך אותך.

משה גפני: בכלל הצוות של ועדת הכספים הוא מעולה ממדרגה ראשונה.

משה גפני: אני מברך אותך על התפקיד, ומודה לכולם על האמון שנתנו בי.

משה גפני: אני בקואליציה, אבל משתדל, כפי שעשיתי עד היום, שכאן בוועדה, היכן שאפשר, לא יהיה קואליציה ואופוזיציה אלא שיהיו דיונים מקצועיים.

משה גפני: אני משתדל לעשות זאת בצורה הטובה ביותר, כפי שנהגנו עד היום.

משה גפני: הוועדה טובה.

משה גפני: גם אם היושב-ראש לפעמים מפשל, החברים מעמידים אותו במקומו.

משה גפני: בבקשה.

אחמד טיבי: תודה.

אחמד טיבי: אני רוצה לדבר כרופא מומחה.

אחמד טיבי: פשוט נולדת לתפקיד הזה.

אחמד טיבי: האמת היא שאני מכיר את חבר הכנסת גפני שנים רבות, גם בכנסת וגם בוועדת הכספים.

אחמד טיבי: כיו"ר הוועדה הוא תמיד גילה אמפתיה לצרכים, לבקשות של האחר, של המוחלשים, ותמיד ידענו לעבוד בשיתוף פעולה, בהבנה ובהקשבה.

אחמד טיבי: זה הביא תוצאות טובות.

אחמד טיבי: אני רוצה לאחל לך הצלחה בתפקיד בתקופה מאתגרת מאד.

אחמד טיבי: אנחנו ערב הצעת חוק משק המדינה וגם לפני תקציב המדינה.

אחמד טיבי: זה מחייב מכל חברי הכנסת עבודה דקדקנית, לדעת להיכן מיועד הסיוע הזה.

אחמד טיבי: היה לנו ניסיון לא כל כך מוצלח בשבועות האחרונים באי הידיעה לגבי הדברים שאושרו.

אחמד טיבי: יחד עם חבריי ברשימה המשתפת נמשיך להציג את הצרכים של הציבור שלנו, של הרשויות ושל החברה הערבית, אך גם לעמוד על חשיבות הנושאים האזרחיים הכלל ציבוריים כפי שעשינו כאן

אחמד טיבי: תמיד לגבי בעלי צרכים מיוחדים, לגבי מוחלשים, לגבי קצבאות וכדומה.

אחמד טיבי: זו אחריות של כולנו.

אחמד טיבי: אני גם באותה הזדמנות רוצה לברך את העוזר שלך, שנולדה לו בת, משה.

אחמד טיבי: מברוק.

משה גפני: מזל טוב.

משה גפני: אחרי ארבעה בנים.

משה גפני: תודה רבה.

משה גפני: חבר הכנסת קרעי.

שלמה קרעי: רבותיי יושבי-הראש, הרב גפני, כשאני שומע את דבריך, וראיתי אותך כמה שנים – אני נמצא כאן גם לפני כהונתי כחבר כנסת - שאתה עומד בתקיפות להגן על מי שצריך בוועדה הזאת גם מול הכוחות המאוד חזקים במשרד האוצר, אני חושב שיותר משאתה שמח ונרגש לקבל את הפיקדון הזה, הפיקדון הזה שמח לחזור אליך.

שלמה קרעי: גם אני כחבר ועדה אעמוד לצדך במאבקים האלה, ונעשה את הדברים הנכונים והצודקים לטובת עם ישראל.

שלמה קרעי: המון הצלחה.

משה גפני: תודה.

משה גפני: יעקב אשר, יושב-ראש ועדת החוקה.

יעקב אשר: שלום לכולם.

יעקב אשר: ברשות יושב-ראש הכנסת, יושב-ראש הוועדה, יושב-ראש התנועה שלנו, הרב גפני.

יעקב אשר: ביקשתי קודם, כי אנחנו חוזרים לוועדה אצלי, והיושב-ראש יגיע גם.

יעקב אשר: אם יש מישהו שיש קונצנזוס הכי רחב בעולם על הידע, על המקצועיות, על הדרך שבה הוא ניהל את ועדת הכספים במשך שנים, קשות מאות, בתקופת כאלה ואחרות – זה הרב גפני.

יעקב אשר: אני שומע את זה מכל קצוות הבית.

יעקב אשר: הייתי מחכה בשקיקה לשמוע את הנאום של מיקי לוי, שלמרות שנמצא במפלגה שרחוקה משלנו, אני חושב שאם יש אנשים שהם חסידים של הרב גפני זה חברי הוועדה שלו, שהיו כאן בתקופות האלה, ראו את הצורה ואת ההיגיון בכל דבר, את השוויוניות לתת לכל אחד לומר את שלו.

יעקב אשר: אנחנו הצעירים וכיום רק ללמוד.

יעקב אשר: נמשיך ללמוד, ואני מאחל לך הרבה הצלחה, כפי שהיה לך קודם.

יעקב אשר: נלמד – מרחוק, מקרוב, אבל יש לך אתגר עצום, כי מי כמוני יודע כמה אתה רגיש לבעיות חברתיות לא רק של הציבור שלך; כמה אתה רגיש למפעלים שנסגרו ופתחת אותם כמעט בכוח בתפקידיך משך שנים רבות.

יעקב אשר: זה התפקיד של כולם – לעבוד בשביל כולם – ואז אתה עובד לכל קבוצה, גם לקבוצה שבחרה אותך באופן אישי.

יעקב אשר: אני מאחל לך הרבה הצלחה.

יעקב אשר: הצלחתך היא הצלחה שלנו, חברי דגל התורה ויהדות התורה.

משה גפני: תודה.

משה גפני: אורי מקלב.

אורי מקלב: תודה רבה.

אורי מקלב: כפי שנאמר פה, שחבר הכנסת גפני שבר הרבה שיאים, בשהותו ב-31 שנה שנמצא בכנסת – הרבה שיאים אישיים כמו מחוקק, ודאי בשלושים השנה האחרונות, המחוקק הוותיק ביותר, גם של שאילתות, אב יש גם שיא של ותק ושנים רבות שאתה בכנסת.

אורי מקלב: אני לא מדבר על הממשלה.

אורי מקלב: אתה אולי אוחז בשיא של הסירובים להיות בממשלה, על אף ההצעות לשרות, כולל בקדנציה הזאת, כולל בתקופת ממשלת המעבר – אתה סירבת.

אורי מקלב: חברי ועדת הכספים, השנים זה משהו של מהות, לא משהו טכני.

אורי מקלב: חבר הכנסת גפני רואה את העבודה בכנסת כדבר העיקרי.

אורי מקלב: הוא רואה בה את התפקיד העיקרי, לכאן הוא בא, וכאן הוא נמצא ונותן את כל חייו.

אורי מקלב: אצלנו בדגל התורה זו הבושה לחשוב על תפקיד אחר.

אורי מקלב: עכשיו יש חריג קטן, שזה בהובלה שלך, וצדדיות, ולא קשורות למהות.

אורי מקלב: גם באירוע הנוכחי, אני חושב שאתה חבר הכנסת היחיד, כיושב-ראש ועדה שהוא קדנציה שנייה – כולם עכשיו חדשים, ודאי לא קדנציה שנייה ברצף.

אורי מקלב: חבר הכנסת גינזבורג דיבר על כך שהקדנציה האחרונה היתה חמש שנים.

אורי מקלב: גם כשלא היית יושב-ראש פה, הישיבה שלך על היושב-ראש היתה לא פחות מישיבה על הראש.

אורי מקלב: היושב-ראש בתקופת לפיד – אני זוכר מה אתה עשית בוועדה כשלא היית יושב-ראש.

אורי מקלב: חלק מהשיא שיש פה, שאתה רוצה בתפקיד הזה.

אורי מקלב: יש רבים שנמצאים בתפקיד כי זה מה שיצא.

אורי מקלב: בממשלה כ-95% מהשרים לא נמצאים בתפקידים שהיו, ואולי לא בתפקידים שרצו.

אורי מקלב: אתה נמצא בתפקיד שאתה רוצה בו.

אורי מקלב: זה לא סתם – כי לשם אתה שואף.

אורי מקלב: העבודה בכנסת היא המהות, היא מרכז חייך.

אורי מקלב: מי שמסביבך יודע שאתה חי ונושם את הכנסת, איך לעבוד, איך לייצר ולעשות את העבודה טוב יותר, כי בוויכוח שיש בין ותק לבין חדשנות, יש שאומרים שוותק זה טוב אבל צריך לחדש.

אורי מקלב: בוויכוח הערכי הזה, יש לך גם ותק וגם חדשנות.

אורי מקלב: אנחנו שואלים תמיד: מאיפה האנרגיות, לקום כל בוקר לעבודה ולפני זה כדי לעשות אותה בצורה הכי נמרצת?

אורי מקלב: אז נכון שאנחנו קוראים לזה תופעת טבע.

אורי מקלב: בכישורים הרבים, בתפיסה המהירה, בחדות הלשון, בזיכרון ובכושר הביטוי ובכישורים הפוליטיים הרבים שלנו זה מועיל, הנמרצות והנחרצות, אבל אתה ער וקשוב לכל אוכלוסייה ולכל המגזרים ולכל הסקטורים.

אורי מקלב: אם אנחנו רוצים לאתגר אותך, וכשנגיד לך שיש עוול, פגיעה או אפליה - אתה שומע את זה בסבלנות וזה נותן לך את הכוח להתחדש כל יום בעבודה ולא כמצוות אנשים מלומדה.

אורי מקלב: עוד מילה לגבי חברי הוועדה וצוות הוועדה.

אורי מקלב: לפני חמש שנים היתה שאלה: איזו ועדה אקח?

אורי מקלב: גפני הכריע: קח את ועדת המדע – יש שם צוות טוב.

אורי מקלב: אתה מכבד אותם, יש לך שיתוף פעולה, וזה חלק ממה שיש כאן בוועדת הכספים.

אורי מקלב: חשוב מאוד – מעמד ועדת הכספים.

אורי מקלב: לנגד עיניך המלחמה מול הכרסום בכוח אצל הנבחרים, כוח בכלל של ועדות בכנסת.

אורי מקלב: להשאיר את הכוח בידי המחוקק, בידי הגוף המפקח – אתה נלחם על זה, ולא מוכן לוותר כדי שוועדת הכספים תהיה ועדה שיש לה המעמד והיכולת להשפיע.

אורי מקלב: שלא תחשבו שהחלק האנושי נפגע, עם כל הכישרונות האלה.

אורי מקלב: אני אישית כמי שנמצא אתו שנים יודע איזה גיבוי, איזה דחיפה, איזו עמידה ופרגון.

אורי מקלב: אני זוכר את חבר הכנסת אורי אורבך ז"ל ניגש לחבר הכנסת גפני ואליי, והיה נראה רציני, ושואל: מאיזו מפלגה?

אורי מקלב: אתם מאותה מפלגה?

אורי מקלב: אמרנו: כן.

אורי מקלב: אז איך אתם מדברים אחד עם השני?

אורי מקלב: זה היה נראה לו מאוד נדיר וחריג.

אורי מקלב: אנחנו מפלגה – לכבוד הוא לנו, ליהדות התורה, לאוכלוסייה החרדית, שאתה עומד בראש ועדה ומוערך כל כך ועם כל זה יש לך זמן להיות אנושי ודואג לאחר.

אורי מקלב: הצלחה גדולה.

משה גפני: תודה.

משה גפני: בצלאל.

בצלאל סמוטריץ': אדוני היושב בראש, שמחים שחזרת.

בצלאל סמוטריץ': בימים האחרונים אני עובר על כל הסרטונים מארכיון הכנסת מהתקופה שניסן היה יושב-ראש ועדה, ואתה היית באופוזיציה.

בצלאל סמוטריץ': עוד לא הגעתי לישיבה שבה הוא נבחר.

בצלאל סמוטריץ': אבל אמרו כאן הרבה משבחך בפניך.

בצלאל סמוטריץ': לא צריך לחזור, חוץ מלחזק את הדברים.

בצלאל סמוטריץ': שגית – אחרי שחזרת, היא מתלבטת אם היא רוצה להיות יועמ"ש הכנסת או עדיף לה להישאר פה.

משה גפני: לא קשור.

משה גפני: נורית אלשטיין היתה גם וגם.

בצלאל סמוטריץ': דיברתם על משבר כלכלי.

בצלאל סמוטריץ': אמרת בצדק, שאתה משתדל שדברים יעברו בהסכמות.

בצלאל סמוטריץ': לפעמים יש טקסים כאלה, שאופוזיציה צריכה להצביע נגד, אבל הדברים נעשים בדרך כלל בהסכמות, זה חשוב וטוב.

בצלאל סמוטריץ': רק דבר אחד לגופו של עניין.

בצלאל סמוטריץ': אני חושב שאחד הנושאים שחשוב שהוועדה תעסוק בהם ממחר זה נושא הבירוקרטיה, כי אם יש משהו שראינו בצורה מאוד בולטת עכשיו במשבר – גם כשהתקבלו החלטות נכונות בממשלה, בכנסת והוקצו תקציבים, היכולת שלהם להגיע ליעדם בצורה טובה, יעילה ומהירה, היתה גרועה מאד.

בצלאל סמוטריץ': לא נסתכל רק על הקצבת הסכומים ועל מה מגיע לאיפה, אבל חלק מהיכולת, ומבחינה מסוימת יכול להיות שמעז יצא מתוק – אם ניקח את המשבר הזה ונסתכל על הכשלים במנגנון הכלכלי של מדינת ישראל, נדמה לי שלוועדה שלך ואתה, מתאים לקחת את זה כנושא, לבדוק בדיוק איפה הפער בין ההחלטה לביצועה בפועל – זו רעה חולה, מדברים הרבה עליה הרבה – ראש הממשלה מדבר על הבירוקרטיה המאוד כבדה במדינת ישראל, בטח עכשיו כי רוצים לעודד את המגזר העסקי לחזור לעבודה, והוא צריך מינימום רגולציה וסביבה מאוד נעימה, אבל עוד הרבה יותר מזה – כשמחליטים על תוכנית ממשלתית וסיוע לעסקים, היא נתקעת בדרך.

בצלאל סמוטריץ': חודשיים, שלושה אחרי שהתקבלו החלטות צרכני הקצה, אותם בעלי עסקים, אותם אנשים שהיו אמורים לקבל תמיכה, לא קיבלו או בצורה חלקית.

בצלאל סמוטריץ': אני מציע שזה נושא שתיקח אותו, ואם יש זמן עד שיגיע התקציב, תנצל את הזמן שנשאר כדי לעשות העמקה בנושא הזה ולראות איך פותרים עוד פלונטר ועוד פלונטר, ודואגים שהמערכת תהיה טובה יותר.

בצלאל סמוטריץ': בהצלחה.

משה גפני: תודה.

משה גפני: חבר הכנסת אוסאמה סעדי.

אוסאמה סעדי: אדוני היושב-ראש, אני חבר כנסת חדש יחסית – מדברים על שנתיים, שנתיים וחצי, אבל ותיק – חמש כנסות – 20, 21, 22, 23.

אוסאמה סעדי: אתה התחלת בכנסת ה-12, נדמה לי.

אוסאמה סעדי: תראו איזה הבדל.

אוסאמה סעדי: הוא התחיל ביו"ר ועדת מדע ובחר להיות יו"ר ועדת כספים ולא שר.

אוסאמה סעדי: זה גם מראה על חשיבות התפקיד הזה.

אוסאמה סעדי: אני לא כמו חברי אחמד טיבי, שקבוע פה בוועדת הכספים.

אוסאמה סעדי: הייתי על תקן ממלא מקום אבל נכחתי בהרבה ישיבות ועדת כספים כך אני מחשיב עצמי כחבר בוועדת הכספים, וזו זכות, במיוחד שאתה יושב-ראש.

אוסאמה סעדי: זה שפה אחד בחרו בך, זה מעיד על האמון שנתנו לך.

אוסאמה סעדי: אמרת רגישות, אמפתיה וקשב גם לחברי אופוזיציה.

אוסאמה סעדי: אתה עשית הרבה מרורים לאוצר.

משה גפני: עשו לנו.

משה גפני: אני רק הגנתי.

אוסאמה סעדי: בדיוק.

אוסאמה סעדי: אני יכול להעיד על ההתחשבות והרגישות שגילית גם לצרכים שלנו כחברי אופוזיציה וגם לצרכי הציבורים שאנו מייצגים, במיוחד החברה הערבית והציבור הערבי.

אוסאמה סעדי: גם בתקופה האחרונה, שהיתה ממשלת מעבר, וחברי אחמד טיבי העלה את הנושא של חוק קמיניץ, והסמכנו את ועדת הכספים כי לא היה ועדת פנים, אתה לקחת את זה ואפילו לפני הבחירות קיימת דיון חשוב על זה.

אוסאמה סעדי: היום על הבוקר ראינו שהרסו ארבעה בתים במשולש.

בצלאל סמוטריץ': לא חוקי.

אוסאמה סעדי: חוקי.

אוסאמה סעדי: אתה מדבר על חוקי אחרי שהעברת את חוק ההסדרה, שהלבנת את כל הבתים שנבנו בלי היתר על קרקע פלסטינית?

אוסאמה סעדי: מישהו אחר היה מדבר.

אוסאמה סעדי: אתה מדבר?

אוסאמה סעדי: לכן, אדוני היושב-ראש, ואני פונה גם אליך, גם ליושבת-ראש ועדת הפנים החדשה, שאנחנו מאחלים לה הצלחה – מתחילים מרתון דיונים שקבעה.

משה גפני: מזל טוב.

משה גפני: ועדה חשובה.

אוסאמה סעדי: בניגוד לבצלאל, אנחנו תומכים בתכנון ותומכים בבנייה בהיתר, ואנחנו רוצים שיינתנו האפשרויות של כן לבנות בהיתר וכן להרחיב שטחי שיפוט, אבל נגיע לוועדת הפנים בעניין.

אוסאמה סעדי: בעניין ועדת הכספים, אתגרים חשובים מאוד עומדים בפנינו, במיוחד במשבר הקורונה, ואנחנו פה באצבעות הרשימה המשותפת העברנו את תקציב הקורונה של 80 מיליארד, אבל לצערנו, לא קיבלנו את החלק של הרשויות המקומיות.

אוסאמה סעדי: לכן נעמוד פה כחומה בצורה להגן על הזכויות של הציבורים שלנו.

אוסאמה סעדי: בהצלחה.

משה גפני: תודה.

אחמד טיבי: הערה קצרה, אדוני – אמנם זה טקס הכתרה רשמי, אבל אני רוצה להזכיר מה שאוסאמה אמר – ועדת הכספים המליצה להקפיא את חוק קמיניץ.

אחמד טיבי: כיום שר המשפטים הוא אבי ניסנקורן, שיזם את רעיון ההקפאה, אבל ההרס לא השתנה.

אחמד טיבי: רק הבוקר הרסו ארבעה בתים בעיר טירה – שלושה מהם של משפחה אחת - דבר נורא, כואב, מקומם.

בצלאל סמוטריץ': משפחה אחת בנתה שלושה בתים לא חוקיים?

בצלאל סמוטריץ': לא עבריינים פעם אחת, לא עבריינים פעמיים – שלוש פעמים משפחה אחת?

אחמד טיבי: דיבר העבריין הבולט ביותר.

בצלאל סמוטריץ': איך אתם מגדירים עבריינים אצלכם?

קריאה: הם בנו לא חוקית, אבל על אדמה פרטית.

אחמד טיבי: תגלה אמפתיה למצוקת משפחות שהבתים שלהם נהרסים.

אחמד טיבי: אמר האיש שסידר את חוק ההסדרה.

אחמד טיבי: לכן, אדוני היושב-ראש, גם אתה, גם חברת הכנסת חיימוביץ, יושבת-ראש ועדת הפנים, נעשה את כל המאמצים כדי שההחלטה תבוא לידי ביטוי ויישום.

משה גפני: תודה.

משה גפני: אני מזמין את רכז הקואליציה בוועדת הכספים, חבר הכנסת אופיר כץ.

משה גפני: בבקשה.

משה גפני: מזל טוב.

משה גפני: אתה יודע מה זה להיות רכז הקואליציה בוועדת הכספים?

משה גפני: חבל על הזמן.

אופיר כץ: בניגוד לחבריי הוותיקים, אין לי ניסיון עבודה מולך, אבל כמרכז הקואליציה נפגשתי ואני נפגש כדי ללמוד על הוועדה ועל התפקיד.

אופיר כץ: אני שומע מכולם אותו דבר – כולם אומרים שאתה יושב-ראש, אדם מאוד ענייני, שרודף צדק חברתי וכלכלי, רגיש, וגם איש של אנשים, אוהב להקשיב לכולם, לראות את כולם ולקבל החלטות בהתאם.

אופיר כץ: התקופה שאנו נמצאים בה היא מורכבת, מכמה אתגרים.

אופיר כץ: כל אחד מהמרכיבים שלה הוא סופר מאתגר בפני עצמו.

אופיר כץ: הזכרת גם שאנחנו אחרי שלוש מערכות בחירות, שזה דבר בפני עצמו שהוא מכה קשה לכלכלה.

אופיר כץ: בנוסף יש לנו הקורונה.

אופיר כץ: כל אחד מהמרכיבים הוא דבר קשה בפני עצמו, ובדבר המאתגר הזה שאנו נכנסים אליו עם התקציב, טוב שההגה בידי יושב-ראש מנוסה כמוך.

אופיר כץ: אני מצפה לעבוד עם החברים ולשתף אתך ואתם פעולה.

אופיר כץ: שיהיה לנו בהצלחה.

משה גפני: תודה.

משה גפני: חברת הכנסת קטי שטרית.

קטי קטרין שטרית: ברוך הבא.

קטי קטרין שטרית: התגעגענו.

קטי קטרין שטרית: במקצוע הקודם שלי כמורה – אני מקווה שאתה כן תיתן לנו זמן לדבר, כי לפעמים התחושה היתה שקוטעים אותנו באמצע הרעיון, ובגלל שיש פה הרבה גברים – אף אחד לא הזכיר את פרשת השבוע – אז אני אזכיר: הפרשה היא בהעלותך, ושם מוזכר עמוד הענן.

קטי קטרין שטרית: בערב הוא הפך להיות עמוד אש, כדי להאיר את כל הסביבה שלו.

קטי קטרין שטרית: אין ספק שאתה עמוד הענן שלנו פה בוועדה, ומתווה את הדרך, ועם הרבה סבלנות – גם כשחנו, עמוד הענן היה ממשיך לבעור, עד שכולם הסתדרו.

קטי קטרין שטרית: אני מאמינה שתמשיך לעשות את הדברים האלה כפי שעשית בעבר, ומחכים להתחיל לעבוד.

משה גפני: תודה.

משה גפני: רכז האופוזיציה, מיקי לוי, שאנחנו עובדים יחד כל השנים – פעם קואליציה, פעם אופוזיציה, אבל יש מטרה משותפת.

משה גפני: בהצלחה.

מיקי לוי: תודה רבה, אדוני היושב-ראש.

מיקי לוי: תורה רבה לך, לצוות, על - אמנם אני 7.5 בכנסת או יותר, אבל על חמש שנים מהנות בוועדה הזאת.

מיקי לוי: תודה רבה על הלימוד האישי, על האוניברסיטה המאלפת בעניין הזה, וברוך השב, לך ולכל הצוות.

מיקי לוי: האשימו אותי שאני משתף פעולה עם הקואליציה, כי 70% מההצבעות שלי היו בעד...

משה גפני: חבר הכנסת אזולאי, בבקשה.

ינון אזולאי: ברכות.

ינון אזולאי: ברוך השב.

ינון אזולאי: זכור לי ממה שאמר לי אבא על הרב גפני – אמר:

ינון אזולאי: חלק מהסיעתא דשמייא הגדולה של מדינת ישראל בכלכלה, שהרב גפני נמצא בצומת מרכזי.

ינון אזולאי: הייתי פה תקופה בממשלת מעבר ועוד לפני כן, ולמדתי הרבה.

ינון אזולאי: יחד עם זאת, אני בטוח שנוכל לשתף פעולה כולם מול האוצר.

ינון אזולאי: בצלאל חברי כבר אמר שהבירוקרטיה זה הדבר הכי קשה – גם כשנותנים, עד שנותנים, מוציאים את הנשמה - אם זה לעצמאים ואם זה לעם ישראל הפשוט.

ינון אזולאי: המלחמה בבירוקרטיה צריכה להיות חוצת מפלגות.

ינון אזולאי: אני חושב שיחד נוכל לעשות את זה.

ינון אזולאי: ליושבת-ראש ועדת הפנים – גם הרב גפני היה שם, וגם אבא שלי ז"ל היה שם.

ינון אזולאי: ראית פרומו קטן.

משה גפני: עם אבא ז"ל שיתפנו פעולה בוועדת הפנים.

ינון אזולאי: היא ראתה משהו קטן על חוק קמיניץ, אז שיהיה לך בהצלחה.

משה גפני: תודה.

משה גפני: יושבת-ראש ועדת הפנים והגנת הסביבה.

משה גפני: השם היה לפני כן: איכות הסביבה, והשתנה כשאני הייתי יושב-ראש הוועדה.

מיכל (מיקי) חיימוביץ': אולי בקרוב: הגנת הסביבה והחי.

מיכל (מיקי) חיימוביץ': אני באמת לומדת פה הרבה כל יום במקום הזה.

מיכל (מיקי) חיימוביץ': אתה אחד מאלו שיש הרבה מה ללמוד מהם.

מיכל (מיקי) חיימוביץ': אני מקווה שנוכל לייצר קו אישי וענייני לגבי נושאים שיהיו משולבים בוועדות.

מיכל (מיקי) חיימוביץ': בתקופה הזאת מול האתגרים שאנו ניצבים מולם אין ספק שטוב שלספינה המסובכת הזאת, שקוראים לה ועדת הכספים, יש קברניט כמוך.

מיכל (מיקי) חיימוביץ': אני מחכה לשיתוף פעולה פורה בין הוועדות ובכלל.

מיכל (מיקי) חיימוביץ': אני יודעת שיש נושא אחד שאזכה ממך לשיתוף פעולה - בנושא הסביבתי והירוק.

מיכל (מיקי) חיימוביץ': הוכחת בקטע קטן שהיה לנו בכנסת הקודמת בנושאים של רכבים היברידיים.

משה גפני: עליי אומרים שאני חבר הכנסת הירוק הכי שחור בכנסת.

מיכל (מיקי) חיימוביץ': אני הירוקה האדומה.

מיכל (מיקי) חיימוביץ': אני יודעת שאני יכולה לראות בך שותף גם למהלכים כאלה, ומצפה לזה.

מיכל (מיקי) חיימוביץ': בהצלחה.

משה גפני: תודה.

משה גפני: בבקשה.

רם בן ברק: הכול כבר נאמר, חבר הכנסת גפני, אדוני היושב-ראש.

רם בן ברק: נראה לי שיש לך בעיה – כי מהמקום שאתה נמצא, קשה לעלות, אבל אני בטוח שגם בזה תצליח.

רם בן ברק: שתהיה הצלחה לך ולכולנו.

רם בן ברק: מבחינתי זה היום הראשון של עבודת כנסת אמיתית שמתחילה היום.

רם בן ברק: הגיע הזמן.

משה גפני: תודה.

משה גפני: בבקשה.

יצחק פינדרוס: אני חושב שיש למדינת ישראל מזל, שיושב-ראש ועדת כספים, איש שלא למד כלכלה, ומתמטיקה לא יודע כמה הוא למד.

יצחק פינדרוס: המזל של מדינת ישראל – שעומד אדם שבמקום לראות מספרים ואינטרסים, רואה אנשים מול העיניים.

יצחק פינדרוס: זו הסיבה לשמחה שאנחנו רואים סביב השולחן בוועדה, וזו הסיבה, בצלאל, שאתה יכול להיות רגוע, כי בניגוד לפעם הקודמת, מי שעמד בראש הוועדה ראה את האינטרסים הפוליטיים, ולכן היה צריך להיאבק בו.

יצחק פינדרוס: אני מבטיח לך שהרב גפני ולא ייתן לפגוע לא באינטרסים של ההתיישבות ולא באינטרסים של דברים אחרים, ולכן תוכל רק לעזור לו פה.

יצחק פינדרוס: תודה.

יצחק פינדרוס: בצלאל, אני מכיר את הרב גפני מספיק שנים.

יצחק פינדרוס: הוא פוליטיקאי, אבל רואה מול העיניים אנשים, ולא ייתן לפגוע באנשים.

משה גפני: אני מודה לכולם על הברכות.

משה גפני: אני מבקש להודיע, אדוני מנהל בוועדה וגברתי היועצת המשפטית של הוועדה: אני מבקש לעשות ישיבה מחר ב-10:30.

משה גפני: עבר לכאן חוק יסוד: משק המדינה.

משה גפני: אני לא שלם עם היציאה המהירה הזאת של המשק.

משה גפני: אני יודע מה המשמעות שהמשק נמצא במצב שבו הוא נמצא.

משה גפני: את כל הדברים האלה צריך לזרז.

משה גפני: אמרתי לראש הממשלה ולשר הבריאות הקודם והנוכחי: לא בטוח שאנחנו עושים נכון, כי אם חלילה נצטרך לעצור שוב את הכול, לעשות סגר על כל המקומות - הנזק הכלכלי יהיה גם גרוע יותר.

משה גפני: דבר אחד שעומד לפתחנו זה הנושא הזה.

משה גפני: אני רוצה להתחיל מחר לעבוד על זה.

משה גפני: אני מודיע מכאן גם לאנשי האוצר – לא יהיה מצב כזה שיעבור פה 80 מיליארד שקל, ולא נדע לאן זה הלך.

משה גפני: יעבור, ואני אומר שיעבור, כי צריך לתת לבעלי העסקים ולתת לעובדים, את הגמלה הזאת שעליה מדובר, אבל אנחנו כאן נצטרך לדעת בדיוק, לאן הולך כל שקל.

משה גפני: לא יוכלו לעשות דברים שמכיוון שאנחנו תומכים – בואו נעביר.

משה גפני: נקיים מחר ישיבה.

משה גפני: בעז"ה נעשה את זה מהר, לא נעכב, אבל יצטרכו להגיד לנו בדיוק לאן הולך כל שקל, ולהסביר למה בישיבת הממשלה - שמעתי פה לפני הישיבה – הורידו את ה-5 מיליארד שקל לתת למעסיקים, לתת לתעשייה.

משה גפני: הרי היה מדובר שייתנו.

משה גפני: ישבתי עם שר האוצר בשבוע שעבר, אמר שהולכים על זה.

משה גפני: מחר נשאל אותם בעז"ה, ולא ניתן לקפח – לא את הערבים ולא את היהודים ולא רשויות.

משה גפני: נעשה כל מה שצריך כדי שיהיה, אלא אם כן יהיו סיבות נכונות וצודקות.

משה גפני: תודה רבה, הישיבה נעולה.